– I timevis ba jeg dem om å stoppe drepingen
Ta kontakt og følg meg på: E-post: mona.norman@vg.no Instagram: @vg_i_berlin Facebook: @vgiberlin Den mørkhårede kvinnen smiler ikke lenger i retten, slik hun gjorde da VG dekket den første rettsrunden i 2013. Nå går hun hastig gjennom rettslokalet og ser ned, setter seg med ryggen vendt bort fra fotografene. I den 250 dager lange rettssaken har Beate Zschäpe (40) valgt å holde seg helt taus. Ikke engang sitt eget navn har hun villet si. Denne uken ble Tyskland lovet svar. Svarene ble gitt gjennom en skriftlig erklæring som hennes forsvarer Mathias Grasel leste høyt fra i retten onsdag.– I timevis ba jeg dem om å stoppe drepingen. De lovet meg at det ikke skulle skje igjen, men de holdt ikke løftet sitt. Det har gått 17 år siden den høyreekstreme gruppen Nationalsozialistischer Untergrund (NSU) gikk i dekning. Ifølge statsadvokaten besto gruppen av Uwe Mundlos, Uwe Böhnhardt og Beate Zschäpe. Bakgrunn: Rosa panter-film avslørte nynazistisk drapsliga Gjennom elleve år skal den høyreekstreme gruppen ha begått ti drap. Åtte av ofrene var av tyrkisk opprinnelse, en var gresk og det siste drapsofferet var en tysk politikvinne. NSU skal også ha gjennomført to bombeattentater og 15 væpnede ran og overfall. – Hverken da eller nå så jeg meg selv som et medlem av NSU, hevder Zschäpe i retten. – Jeg forseglet min skjebne da jeg valgte å flytte inn sammen med disse to mennene. De var min familie. Jeg ble klar over at jeg bodde sammen med to menn som ikke så verdien i et menneskeliv, beskriver hun. Gjennom sin erklæring avviser Zschäpe at hun deltok i planleggingen og utføringen av drapene. Hun beskriver seg selv som svak som ikke maktet å forlate sine to venner og kontakte politiet.I tysk presse ble drapene døpt «Döner-drapene» da mange av ofrene drev gatekjøkken. Politiet mente lenge det dreide seg om oppgjør i tyrkisk mafia. Under et bankran i 2011 ble Mundlos og Böhnhardt idenitifisert, og de ble funnet skutt i en brennende bobil i Zwickau. Politiet mener de begikk selvmord da forsto at de ville bli avslørt. Kort tid etter skal Zschäpe ha satt fyr på leiligheten de tre delte, før hun meldte seg for politiet. I de utbrente ruinene ble det funnet to pistoler som skal ha blitt brukt i alle drapene. Det ble også funnet en DVD som viste video fra åstedene, inkludert et opptak som bare en som var til stede under attentatet kunne ha tatt.Beate Zschäpe ble første gang siktet for hatefulle ytringer da politiet fant et Monopol-spill med ruter for konsentrasjonsleire under en razzia på slutten av 90-tallet. Også Böhnhardt ble siktet for hatefulle ytringer og vold. Likevel klarte de tre å leve under sikkerhetstjenestens radar i mange år. I 2012 ble det kjent at den norsk terroristen Anders Behring Breivik har skrevet brev til Beate Zschäpe.Når hun endelig skulle si noe håpet de pårørende å få svar på hvordan og hvorfor de valgte ut sine ofre. – Målet deres var å fylle den tyrkiske befolkningen i Köln med skrekk og redsel, slik at de ville forsvinne, skriver Zschäpe om motivet til sine to kamerater. Selv beskriver hun seg som en uskyldig brikke i spillet. Påtalemyndighetene fester ikke lit ved hennes forklaring. Bistandsadvokat Stephan Lucas mener hun like gjerne kunne droppet å si noe: – I dag kan man forstå hvorfor det noen ganger er lurt å bare holde munn. Hvis dette er alt fru Zschäpe vil fortelle oss, hadde vært bedre ikke å si noe, sier Lucas i avisen Bild.
Statsadvokaten mener hun er medskyldig i ti drap med høyreekstremt motiv. Onsdag forklarte Beate Zschäpe (40) seg for første gang, og nektet alt.